鳴臯歌奉餞從翁清歸五厓山居
作者：李白
朝代：唐

paragraphs: 憶昨鳴臯夢裏還，手弄素月清潭間。
覺時枕席非碧山，側身西望阻秦關。
麒膦閣上春還早，著書却憶伊陽好。
青松來風吹古道，綠蘿飛花覆烟草。
我家仙翁愛清真，才雄草聖凌古人，欲臥鳴臯絕世塵。
鳴臯微茫在何處？五厓峽水橫樵路。
身披翠雲裘，袖拂紫烟去。
去時應過嵩少間，相思爲折三花樹。